text: March for fred i grænselandet
  18 april 2012 kl. 08.57
  Onsdag markerede Hærens Sergentskole, at fred og fordragelighed har indtaget grænselandet i anledning af 148 års dagen for slaget på Dybbøl.
  En paradestyrke med danske og tyske soldater marcherede gennem Sønderborg efter flaghejsning og kransenedlæggelser ved fællesgravene på Dybbøl Banke.
  Paradestyrken bestod af Slesvigske Musikkorps samt fane- og æreskommandoer fra sergentskolerne i Sønderborg og Delitzsch i det tidligere Østtyskland.
  Onsdag aften holdes mindegudstjeneste i Sct. Marie kirken og sammenkomst på sergentskolen i Sønderborg med folketingsmedlem Ellen Trane Nørby (V) som gæstetaler.
  